Nakon četiriju godina

**Završeni radovi na zgradi i svečano otvorenje OŠ Pujanki**

*Sada kao da nismo putovali u četiri splitske škole i nismo na useljenje u novu školu čekali šest godina.*

Nakon četiriju godina intenzivnoga rada završeni su građevni radovi na drugomu dijelu školske zgrade pa je 14. siječnja 2020. upriličeno svečano otvorenje. Redovito sam pratio tijek gradnje i povremeno fotografirao s nakanom napraviti cjelokupnu reportažu za mrežnu stranicu naše škole i poslati ju na LiDraNo 2020.



*Pogled u radove na školi*

**Što se sve nalazi u novoj školi?**

U novom dijelu škole nalazi se osam učionica, dvorana, veliki atrij, prostorije za dnevni produljeni boravak, velika knjižnica, kuhinja, blagovaonica, prostorije za djelatnike stručne službe, a prilagođen je manji prostor za improviziranu školsku dvoranu koji će poslužiti do izgradnje velike školske dvorane.

**Uređenje okoliša**

Osim lijepo uređenog prostora u okolišu gdje se ističe bijeli kamen, dva su igrališta, jedno malo, priređeno za košarku, i jedno veliko, napravljeno za rukomet i nogomet.

U blizini škole nalazi se i šarena livada na koju se svakodnevno učenici dolaze igrati i uživati u prirodi.

Još jedno posebno mjesto jest školsko dvorište na kojemu se učenici za vrijeme velikoga odmora igraju i uživaju.



*Završetak građevnih radova na pristupnim stazama i ulazima.*



*Polaganje asfalta i zavšetak*

**Što su kazali učenici iz škole Pujanki?**

Učenik **A. D.** izjavio je: “Škola je važna ustanova u kojoj provodimo jedan veliki dio života čije ćemo znanje rabiti cijeli život.“ Učenica **M. H.** kazala je: “Svaki profesor zaslužuje mjesto za rad i prilagođeni prostor za svoj predmet. “Učenica **J. LJ.** rekla je: “Naša škola ima daleku i raznoliku prošlost i apsolutno ju zaslužuje, te joj je i potrebna nova zgrada i mjesto za svakodnevni rad.“



*Nastavak građevnih radova i asfaltiranje prilaza*

**Svečani programa otvorenja počeo je prvom izvedbom himne naše škole**



Prvi put poslušali smo himnu naše škole za koju je, u čast tridesetoj godišnjici postojanja škole u kotaru Pujanke, tezavršetku radova drugoga dijela OŠ Pujanki i svečanomu otvorenju, tekst, glazbu i aranžman napisala naša učiteljica engleskoga i talijanskoga jezika **Ana Kodrić Ivelić**. Profesorica Ana pripremila je i nastup s našim učenicima, ona je, ujedno, i dirigirala pa joj za sve čestitamo!



**BLAGOSLOV** *Novi prostor i svečano otvorenje blagoslovio je župnik don Božo Renjić.*



**IGROKAZ**

*Pitaj mamu, pitaj tatu, Jadranke Gegić*

*Izvođači: učenici 3. b: Luka Karabatić, Roko Dvornik i Nina Stojanović**Mentorica: Ana Alujević Grgas*



**NOVINARSKI ISKAZ**

*Kratak prozni ulomak iz eseja pisan novinarskim stilom, naslovljen Radujem se novoj školi, pročitala je* ***Matea Bekavac****, 8. r., a čiji je mentor doktor znanosti Ilija Protuđer.*



**PLES**

*Plesna skupina učenica 3. a, 3. b, 4. a, 4. b i 6. a razreda nastupaju s plesnom  točkom Hoki-poki*

*Mentorice: Ana Alujević Grgas i Marijana Šundov.*

**KRASNOSLOV**

*Lijep krasnoslov u glumačkom izdanju i načinu krasnoslovila je naša učenica Paola Čović, pjesmu Moja Škola naše učiteljice Hrvatskoga jezika Ivane Bulić.*

*Mentorica za krasnoslov je Ivana Bulić*

**IGROKAZ**

Svjetlo nade – Izvođači: učenici 6. c i d.Mentorica: Ružica Amižić

**Što su kazali učitelji iz škole Pujanki?**

**Ivani Bulić**, učiteljica predmeta Hrvatski jezik, ističe vesele i maštovite boje svih učionica prilagođene dječjem maštovitom pristupu svijetu, a velikim atrijem škola je dobila prikladan prostor za svečane prijame i proslave. Uz to ističe i velike površine za športske sadržaje kao i veliki prostor za učeničko druženje i bezbrižno igranje.

Školska psihologica **Jadranka Radnić** kaže da su svi zadovoljni novom školom, posebno učenici primjerenim prostorom za rad. Radnić ističe veće mogućnosti za rad u izbornim i izvannastavnim aktivnostima te rad s djecom s teškoćama u razvoju.



*Mnogi gosti i dužnosnici nazočili su otvorenju, a mnogi su zaslužni za izgradnju škole.*

U ime Ministarstva znanosti i obrazovanja **Momir Karin**, pomoćnik ministrice Blaženke Divljak.

U ime Grada Splita, naš gradonačelnik Andro Krstulović Opara, dogradonačelnica Jelena Hrgović Tomaš i dogradonačelnik Nina Vela

U ime Županije splitsko-dalmatinske Luka Bačić

U ime Agencije za odgoj i obrazovanje Podružnice Split Vladu Matasa

U ime Kotara Pujanki bio je predsjednik Petar Gudić i drugi predstavnici; izvođači radova, roditelja te drugi mnogi gosti.

**Što su kazali dužnosnici o školi Pujanki?**

Školski ravnatelj **Mate Glavinović** pri otvaranju izrazio je svoje veselje zbog nove školske zgrade, čime će svi učenici dobiti dovoljno školskoga prostora i više se nastava ne će pohađati u tri smjene nego u dvije. Naglasio je i zadovoljstvo što će djeca biti sretna i postizat će bolje rezultate u učenju.

Splitski gradonačelnik **Andro Krstulović Opara** rekao je da su svi sretni zbog završetka nove škole i da će djeca imati novi prostor za rad i učenje te se nada da će svi biti zadovoljni novom školskom zgradom.



***U ime Ministarstva znanosti i obrazovanja obratio se Momir Karin, pomoćnik ministrice***

**Momir Karin**, pomoćnik ministrice Blaženke Divljak, rekao je da se nada da će ovo pomoći napretku u učenju svoj djeci OŠ Pujanki i da će se promijeniti kvaliteta i način podučavanja. Djeci želi svu sreću u budućnosti.

Reportažu (fotografije i tekst kao i pripremu na računalu) pripremio je

Narcis Družijanić, učenik 6.a i članovi novinarske skupine.

Mentor članovima novinarske skupine je dr. sc. Ilija Protuđer

Glavni i odgovorni urednik reportaže i drugih radova novinarskog iskaza je

dr. sc. Ilija Protuđer